Ørfiske

Ørfiske er et vann 337 moh i Nordmarka, Nittedal kommune. Det er også en liten flik i sørvestenden av vannet som ligger i Oslo kommune.

Opprinnelig var dette to vann som hadde avløp til Nittelva. Men vannet ble oppdemt og ledet delvis i tunnel til Movatn og Maridalsvannet for å sikre hovedstaden nok vann. Dette arbeidet ble påbegynt i 1899. Den demningen vi kjenner i dag sto ferdig i 1911, og fikk en omfattende utbedring i 1999/2000.

Den gamle greveveien fra Hakadal verk til Hammeren i Maridalen gikk opprinnelig mellom de to ørfiskevannene, men ble etter oppdemmingen lagt vest og nord for vannet. Eidet mellom de opprinnelige vannene framkommer tydelig på dybdekart, der vannet er smalest og grunnest, ved de to små øyene.

Det er i tiden 2006/2007 anlagt en ny turvei fra Nittedal til Ørfiske. Vannet er således tilgjengelig for både funksjonshemmede og syklister.

Ved Ørfiske ble Nitedals Krudtværk etablert i 1880-årene, etter at Ljabrodalens Krudtmølle sør for Kristiania sprang i luften i 1884. Da Kristiania eksproprierte vannrettighetene og regulerte Ørfiske ved århundreskiftet, fikk fabrikken problemer med å sikre nok vannkraft. Driften fortsatte imidlertid, og ble etter hvert fusjonert inn i Norsk Sprængstofindustri A/S.

Referanser
Dybdekart, NVE og Fylkesmannen i Oslo og Akershus

Store norske leksikon om industrimannen Georg Frølich

Eksterne lenker
 Mobilvideo fra Ørfiskedammen
 Gamle bilder på Digitalt Museum

Kategori:Innsjøer i Nittedal
Kategori:Nordmarka
Kategori:Nittelvvassdraget